દાદા બર્મનના નિર્દેશનમાં ‘લતા ટચ’નો એક નાનો જ દાખલો. જો તમે ‘આરાધના’ના યુગલગીત “બાગોં મેં બહાર હૈ...”માં “તુમકો મુઝસે પ્યાર હૈ...”ના જવાબમાં પહેલીવાર લતાજી “ના ના ના...” એમ ગાય છે, એ સાંભળશો તો ફરીદા જલાલના યુવાપાત્રનો શરારતી સ્વર એવો ગૂંજે છે કે રૂપાની ઘંટડીનો રણકાર પણ તેની આગળ ફિક્કો લાગે. ‘આરાધના’ દરમિયાન બર્મનદાદા બીમાર હોઇ તેમના આસિસ્ટન્ટ તરીકે રાહૂલદેવ બર્મન હતા અને તેમણે ‘લતા દીદી’ને એ જ ડાયરેક્ટર શક્તિ સામંતાની તે પછીની ફિલ્મ ‘અમર પ્રેમ’માં “રૈના બિત જાયે, શ્યામ ન આયે...” જેવું મનને શાતા આપે એવું ગીત આપ્યું.